गसाइगाव , 11 अक्टबर : राज्योआव थांखु हारिनि मुलि बाहायनाय आरो फाननायखौ होबथानायनि फोसावथाय होनायनि समावनो सोनाब बंगनिफ्राय सिमा ओनसोल बारबोनानै आसामाव आयेन बेरेखायै हाबफैनाय थांखु लाबोग्रा गं 2 ट्राकजों लोगोसे सा 4 सुबुंजों लोगोसे गसाइगाव पुलिसआ हमनो हानायाव जाफुंसारदों । मिथिनो मोननाय बादिब्ला थांनाय हरनि समाव गसाइगाव महकुमानि नांजाबनाय 31 नं माहारियारि राजा लामानि पुलिसनि सिग्रोमनायाव डब्लिउ बि 63.5101 आरो ए एस 17 सि - 2522 नम्बरनि गंनै ट्राकनि फोरमानलाइखौ आनजाद खालामनाय समावनो थांखु लाबोनायनि थाखाय जेबो बिथोननि फोरमानलाइखौ दिन्थिनो हायैयाव गंनै ट्राकखौ जब्द खालामनानै गसाइगाव पुलिस थानासिम लानानै फैयो । गसाइगाव पुलिस थानानि बिबानगिरि मन्तुराम बराया खौरां बिजोंनि सिगाङाव फोरमायनाय बादिब्ला गंनै ट्राकआव लाबोनाय थांखु हारिनि बेसादफोरा आयेन बेरेखामोन । जेराव जि एस टिनि जेबो फोरमानलाइ दिन्थि हायैनि थाखाय मोनसे गसर आजावना लानानै पुलिस बिफानआ संदाननायखौ जागायजेनदों । गुबुन फारसेथिं आसामाव होबथानाय थांखु फालांगिनि बिथिङाव राज्यो सरकारआ गोख्रों होबथानायनि फोसावथिखौ मिथिहोनायनि उनावबो मा राहाजों गोबां बिबांनि थांखुखौ माहारियारि सिमा ओनसोल बारनानै आसामाव आयेन बेरेखायै हाबफैनो हाखो आरो बे फालांगिजों सोरनि लोबबा दं बेनि सायाव गासिबो बाथ्राया संदाननायनि गेजेरजों रोखा जागोन होन्नानै महकुमा पुलिसनि बिबानगिरिआ मिथिहोदों । दासान्दि गसाइगाव पुलिस थानायाव 437.2020 नम्बराव मोनसे गसर थिसननानै गंनै ट्राकआव थानाय थांखुफोरखौ जब्द खालामनायजों लोगोसे आयेन बेरेखा फालांगिनि हेंथायै गोख्रों राहा लादों गसाइगाव पुलिसआ । बे जाथायजों लोगोसेयै लोब्बा थानाय गंनै ट्राकनि सालायगिरिफोर एबा सोनाब बंग कचबिहारनि महम्मद आमजाद हुसेइन आरो महम्मद आब्दुल रसिदजों लोगोसे कक्राझार जिल्लानि थागिबि महम्मद ताहेब आलि आरो महम्मद हानिब आलिखौ पुलिसआ हमनानै जाथायनि सायाव सोंथि खालामनायखौ साजा होनायनि गेजेरजों सोलिहोबाय थादों होन्नानै गसाइगाव पुलिस थानानि बिबानगिरि मन्तुराम बराया खौरां बिजोंनि सिगाङाव फोरमायथिदों । गंनै ट्राकनिफ्राय जब्द खालामनाय थांखुनि बेसेनआ बाजाराव खमैबो 10 लाख रां जागौमोन होननानै पुलिसआ मिथिहोदों । 
गसाइगावआव गुबुन राज्योनिफ्राय होबथाजानाय थांखु लाबोनाय गंनै ट्राकजों लोगोसे सा 4 सुबुंखौ खादों